ইসলামিক ফাউন্ডেশন বাংলাদেশ
ইসলামিক ফাউন্ডেশন বাংলাদেশ হলো গণপ্রজাতন্ত্রী বাংলাদেশ সরকারের ধর্মবিষয়ক মন্ত্রণালয়ের অধীনস্থ একটি সরকারি প্রতিষ্ঠান যেটি ইসলামের আদর্শ ও মূল্যবোধ প্রচার করে এবং সে সম্পর্কিত কার্যক্রম পরিচালনা করে। ১৯৬০ সালে এটি "ইসলামী একাডেমী" নামে প্রতিষ্ঠিত হয় পরে ১৯৭১ সালে বাংলাদেশের স্বাধীনতা যুদ্ধ শেষ হওয়ার পরে ১৯৭৪ সালে এর নাম পরিবর্তন হয়ে "ইসলামিক ফাউন্ডেশন বাংলাদেশ " রাখা হয়। ফাউন্ডেশনটির প্রধান কার্যালয় ঢাকায় অবস্থিত, যেটি ৭টি বিভাগীয় কার্যালয়, ৬৪টি জেলা কার্যালয়, ৭টি ইমাম প্রশিক্ষণ কেন্দ্র এবং ২৯টি ইসলামিক প্রচারণা কেন্দ্রের সহায়তায় কার্যক্রমসমূহ বাস্তবায়ন করে। ফাউন্ডেশনটির মহাপরিচালক হলেন প্রতিষ্ঠানটির প্রধান নির্বাহী।